འགག་རྩའི་ཚིག་གནད་འདི་དག་འགྲེལ་ཆགས་པ་ན་གེ་སར་ཞེས་པའི་གླེང་གཞིའི་མཚན་དོན་འདི་གྲོལ་བ་སླ་སྟེ།གདགས་གཞི་འགོག་མོའི་བུ་ཆུང་དེ་མི་ཡུལ་དུ་སྐུ་ལུས་བསྒྱུར་ནས་གླིང་རྟ་རྒྱུག་གི་རྒྱལ་ཁ་བླངས་པའི་བར་གྱི་སྐྱེ་ངན་ལུས་ངན་གྱི་ཇོ་རུ་ཞེས་མཚན་འཛིན་པའི་དགུང་ལོ་བཅུ་གཉིས་རིང་ཁོང་ལ་ཡབ་སེང་བློན་དང་ཕུ་བོ་རྒྱ་ཚ་སོགས་ཤ་རུས་འབྲེལ་བའི་གཉེན་ཉེ་འཁོར་ཡང་སྟག་ཏོ་རོང་ཁྲོ་ཐུང་དབང་ཤེད་ཆེ་བ་དང་རྒྱ་བཟའ་རུ་ང་ཕྲག་དོག་ཚ་བས་བུ་ཆུང་དེ་བྱམས་པས་སྐྱོང་མ་ཐུབ་པར་གླིང་དཀར་མི་ཡི་གྲལ་མཐར་ཕུད་པ་མ་ཟད།དུག་དྲངས་བ་སོགས་བསམ་སྦྱོར་ངན་པས་བུ་ཆུང་གི་ཚེ་སྲོག་འགུམས་པའི་བྱ་བ་ཇི་སྙེད་བརྩམས་ཀྱང་ལྷ་ཡི་ཁ་འཛིན་སྡོང་གྲོགས་དང་རང་ཤེས་སྒྱུ་འཕྲུལ་སྟོབས་ཀྱིས་གཡོ་ཇུས་ངན་པའི་བར་ཆད་རེ་རེ་བཞིན་སེལ།ཁྲོ་ཐུང་གི་གཡོ་ཇུས་ཀྱི་རེ་བ་ཐམས་ཅད་སྟོད་པར་སོང་མཐར་བྱ་ཐབས་མེད་པར་རྨ་སྨད་འདྲེ་ལུང་སུམ་མདོར་རྒྱང་འབུད་བཏང་།དུས་དེ་ནས་བཟུང་འགོག་མོ་མ་བུའི་འཚོ་བ་ནི་ཨབ་ར་གསོད་ན་དགོང་ཡོད་དང་།ཨབ་ར་མ་གསོད་དགོང་མེད་ཀྱི་ཡ་ངའི་གནས་སུ་ལྷུང་ནས་དཀའ་སྡུག་བརྗོད་ཀྱིས་མི་ལངས་བ་མྱང་།ཡིན་ན་ཡང་དེ་ནི་ལྷ་ནས་བསྐོས་པའི་མི་ཡུལ་གྱི་འགྲོ་དོན་རགས་པས་སྐུ་ལུས་ཀྱི་བརྟུལ་ཞུགས་སྤྱོད་པས་ཉིན་མོ་མི་དང་ཤག་ཀ་བཀྱེ།དགོང་མོ་བཙན་དང་ཤོ་རྡེལ་རྩོད།མཚན་མོ་བདུད་དང་ཆོ་ལོ་འགྲན་ཏེ་རྨ་ཡུལ་གྱི་གཟུགས་ཡོད་དང་གཟུགས་མེད་ཀྱི་འདྲེ་སྲིན་རྣམས་དམ་ལ་བཏགས་ནས་རྨ་ས་བཟུང་གི་འཕྲིན་ལས་མཐའ་ནས་བསྐྱངས།གླིང་དཀར་རྟ་རྒྱུག་གི་ལས་བརྩམས་པ་ན།ཇོ་རུ་ཡིས་སྔོན་འདམ་གྱི་སྦུབས་སུ་གནས་པའི་པདྨོ་བཞིན་སྦས་པའི་ཆས་ངན་ལུས་ངན་གྱི་བརྟུལ་ཞུགས་སྤྱོད་པ་དོར་ནས་ལྷ་སྲས་ཀྱི་གཟུགས་སྐུའི་བཀོད་པ་མངོན་པར་གསལ་བར་བསྟན་ནས་རྟ་རྒྱུག་གི་རྟིང་མ་བླངས་ནས་གླིང་དཀར་གྲལ་མཐར་སྙིགས་པའི་འགོག་མོའི་ཇོ་རུ་ཡིས་གླིང་དཀར་གསེར་ཁྲིར་དབང་བསྒྱུར་མཛད་དེ་མཐའ་ཡི་བདུད་སྲིན་དབང་དུ་བསྡུ་བའི་སྲིད་དབང་གི་རྩིག་རྨང་གཞི་ནས་འདིང་ཐུབ་པ་བྱུང་ཡོད།